Silbâluosâ

Silbâluosâ ("Oncorhynchus kisutch") lii Kuálhismeerâ taveoosijn ellee luosâšlaajâ, mii kulá kuálhismeerâluosâi suuhân. Eŋgâlâskielân silbâluosâ lii "silver salmon", "silver" já "coho salmon". Nommâ "coho" puátá halkomelemkielâst, mut sääni merhâšume ij lah tiäđust. Suomâkielân silbâluosâ lii "hopealohi", já tlingitkielân tot lii "l'ook". 
Olgohäämi já stuárudâh.
Silbâluosâi kukkodâh lii 50,8–71 cm. Silbâluosah teddih 3,2–5 kg , mut motomeh ohtâgâsah teddih joba 16 kg. Stuárudâhân vaikutteh silbâluosâi ahe já eellimkuávluh. 
Meerâst silbâluosâi selgi lii tevkisčuovjâd, já ertpeeli lii siilbâivnásâš. Kođoääigi silbâluosâi kááibán šadda ruákki, ertpeeli muttoo kuovgisruopsâdin, uáivi muttoo čuovjisruánáájin, čuávji muttoo tevkkâdubbon, já siälgán iteh tevkis tiälhuh.
Raavâd.
Saivâčääsist silbâluosah poreh planktontiäpuid, čielgitävtittemes čäcielleid sehe tiivrijd, moh kaččeh čáácán. Väldimeerâst toh poreh planktontiäpui lasseen tagarijd kuolijd ko siildijd, sardellijd já sardiinijd. Rävis silbâluosah poreh meiddei eres luosâšlaajâi čiivgâid.
Lavdâm.
Silbâluosah tiättojeh Kuálhismeerâ taveoosijn Hokkaidō räi viestârist já Montereyluovtâ räi nuorttân. Tave-Amerikist silbâluosah tiättojeh eromâšávt maadânuorttâ-Alaska já koskâ-Oregon koskâsijn riddokuávluin.
Ovtâstum staatâin silbâluosah láá ištâdum puoh Stuorrâjavrijd já maŋgáid siseennâm tulvâdemáldáid. Sovjetlittoost 1970-lovvoost silbâluosah ištâduvvojii Nuorttâmeerân, já Suomâst toh koddojii vala 1980-lovvoost. Pisovâš nääli ij kuittâg šoddâm. Tanskaast já Taažâst ive 2017 koddojii paijeel 20 ohtâgâssâd, mutâ toi algâpuáttim ij lah tiäđust.
Lasanem.
Silbâluosah vajâldeh juvváid kuuđđâđ 3–4-ihásâžžân. Juhâvaajâldmeh tábáhtuveh syeinimáánust skammâmáánu räi. Niŋálâsah kuáivuh joba čiččâm kyeppid, moid toh lyeštih meinijdis. Niŋálâsah šaddeh hirmâd aggressiivlâžžân ton räi ko kyepih láá koivum. Talle oráseh taištâleh koskânis parâttâllâmvuoigâdvuođâst. Táválávt niŋálâsah väljejeh puoh stuárráámuu orráás. Tast maŋa niŋálâsah kođeh kuoppijd meeinijd, moi oolâ oráseh kulgâtteh kuopsâ. Ko puoh meeinih láá šohânum, te silbâluosah jaskeh purâmist já jämiškyetih.
Čiivgah kočâtteh korâidis tälviv teikkâ kiiđâ aalgâst suulân pelnub mánuppaje kođoääigi maŋa. Čiivgah pisoh kuopijn 1–2 oho, já toh finnejeh ravâdis ruškâdâspursiist. Silbâluosah iälusteh šoddâmjuuvâst 1–2 ive ovdil ko toh vajâldeh väldimeerân. Nuorâ luosah, moh vajâldeh juuvâst meerân, kočoduvvojeh noomáin "vejehâš". Silbâluosâvejehááh láá suullân 10–15 cm kukkosiih já siilbâivnásiih. Vajâldem meerân tábáhtuvá njuhčâmáánu loopâst syeinimáánu räi.
Uhkeh.
Silbâluosânääli stuárudâh Tave-Amerikist mulsâšud mottoom verd, tastko motomeh populaatioh láá tiervâseh já motomeh vist uhkevuálásiih.
Kuhes äigikooskâst silbâluosâi luándulii lasanem äštih sehe ráhtálâš ovdánem já šoŋŋâdâhnubástus. Eereeb iärásij puáđuh, turbiineh já čäcivyeimilájádâsah láá tuššâdâm silbâluosâi historjálii eellimpirrâs. Meiddei muorâi čuoppâm, maađijij huksim, urbaanlâš ovdánem, kuáivuttâhráhtálâšvuotâ já eennâmviljâlem láá muttám silbâluosâi eellimpirrâs kvaliteet já vijđoduv hirmâdávt. Ovdâmerkkân Ovtâstum staatâi viestâroosijn suullân 80–90 % historjálii eellimpirrâsist lii jo tuššâdum.
Čiävráh, lodeh, nuárjuh já maaŋgah kyelišlaajah poreh nuorâ silbâluosâid. Väldimeerâst haih, merâleijoneh, nuárjuh já miekkiválláh poreh rävis silbâluosâid.